정조 16년
壬子二月三十日辰時上御熙政堂日次儒生殿講大臣備局堂上引見抄啓文臣親試同爲入侍時行都承旨趙尙鎭行左承旨閔台爀右承旨趙衍德左副承旨李晩秀右副承旨申耆同副承旨李百亨假注書鄭尙愚趙台榮記事官洪樂游徐有聞以次進伏訖引儀唱試官以下入就位行四拜禮儒生殿講考官朴宗岳吳載純李在學參考官沈煥之金方行尹光普申獻朝等抄啓文臣親試試官李秉模李晩秀徐榮輔等以次入就位行拜禮進伏訖左議政蔡濟恭左參贊金華鎭行禮曹判書鄭昌順刑曹判書金文淳工曹判書金尙集吏曹判書金思穆戶曹判書趙鼎鎭行副司直李邦一漢城左尹徐有大開城留守李時秀以次進伏訖濟恭宗岳曰今番動駕屢日移次勞動旣多聖體若何上曰一樣矣濟恭等曰王大妃殿氣候若何上曰一樣矣濟恭等曰惠慶宮氣候若何上曰一樣矣濟恭等曰時値換節春寒尙爾元子宮氣候何如上曰連爲善過矣濟恭曰旣伏承歲後使之瞻仰之敎故臣方日夜顒俟矣上曰日若稍加溫和當使之入見矣命秉模書抄啓文臣親試題仍命揭之命晩秀讀奏泮儒應製試券敎曰所作何如濟恭等曰果是超等之作矣宗岳曰近來場屋之文多不成樣而今此應製果皆名作以是觀之亦有能文之士矣上曰此則似皆窮思放心故如是善作而御題亦果何如耶濟恭等曰御題誠出尋常萬萬故果有此超等之作而猶不能充滿題意而作矣上曰殿講雖曰體重若至畢講次對似致日昃先陳廟謨可也上曰古之大臣有問牛喘不問殺人大臣尙然況人君乎顧今敎化之不敷予方自反不覺瞿然而乃有此不拜孔子者云天下寧有是也果如云云不可但以刑竄等律論固當置之重辟而若右相乃伊時道伯道內如許之事豈不聞知乎此若仍置卽非生道殺人之意故至有按覈之擧矣然予於此事別有所寒心者年前亦有云云而予之一念惟在於全恩一事當全恩處則必欲全恩當用法處必欲用法蓋用法於此輩然後始可全恩故也如翼魯者雖千斬萬戮在法當然今之權瑋亦一翼魯向以築堰等事出沒於三字削蹤跡旣綻而特未及置法矣如渠凶醜敢作通文泮中之擧此而置之便同率衣冠之人歸禽獸之域故不得不敷示本末矣蓋築堰等事卽年前起訟於秋曹者也曾經秩判及戶判之人孰不知之欺人取物猶屬餘事渠之罪惡果何如而今又跳踉若此致使其名復登於絲綸之間豈不痛駭乎不拜聖廟自不拜聖廟懲戢醜徒自懲戢醜徒卿等今承下敎豈可一味置之耶亦須量爲之可也濟恭曰臣於本事素昧裏面而昨聞前道臣洪檍言始知權瑋之爲自來怪漢矣宗岳曰臣則昨見傳敎始知權瑋之名矣上曰其在首善之地先宜正風化而泮長卽多年在外之人不知此事容或無怪而至若刑官之兼館堂者予則曰宜有加倍之罪云耳此等醜類各別痛治然後同氣可保俗云非汝牛角何壞我墻也若無此翼魯權瑋輩則初豈有如彼三字刀割之行乎此等之漢卽予血讎必欲一番報復也如許而士子也泮長也訖無一言寧不寒心濟恭曰伏承下敎始覺瑋之窮凶極惡矣上曰李貞運之疏豈成說乎今番事出之後朝廷擧措尤覺慨然所謂懲討之疏皆與書呈所志無異惟兵判及吏議疏稍可其後又有吏參疏而吏議疏中經常等句予果受而爲過矣宗岳曰旣俯燭其爲過則何不亟降處分乎濟恭曰每事惟在於正其本其本旣不正則其末安可望其正乎今乃洞燭其非經常則先正其本恐宜矣上曰其末之不正雖緣其本之不正姑令置之俾省酬應則亦似爲好而屬此本事必欲困我豈不可悶乎濟恭曰今玆逆宇之置於喬桐誠萬萬不成說矣上曰今之三司予則曰非矣曾在遠島之時猶不置法況今移置近畿之後豈許用法乎聞畿伯狀啓則非定配非荐棘只令保授云是豈成說乎至若貞運之疏又何爲而發耶果謂眞箇正法而有此云云乎此是偏論之所致歟抑亦臭味所同而然歟不誠旣如此而又歸罪於李思祚誠極駭痛也宗岳曰爲先發配於濟州後次論正法宜矣上曰臺啓旣發之後不得發配卽三百年古例豈可遽爾廢壞耶濟恭曰然矣上曰其去其來有節拍然後爲之矣今若停啓卽可還配而徒事爭執惟有仍置一事而已寧有如許事面乎李貞運上疏還爲出給以俄下下敎傳之可也權瑋事亦以筵敎詳細傳宣於按査御史處使之知悉可也上曰又有一事之可以下敎者玆又及之耳日前禮判上疏卿其見之否宗岳曰果見之而本事旣未知之只就外面論之禮判則似無干預於是事之理矣上曰本事裏面人無知者可謂擧世皆醉蓋予之衛道慕聖之心豈不若今日朝臣乎所謂長書名以衛正道斥邪說故外面論之雖難非斥執其心跡則有切可痛者大抵欲言此事則上變陳疏何所不可而乃以長書造成機關喧藉一世是果何心耶雖古之偏黨時凡事必皆見幾而始昔年自上思經筵讀書之聲而知舊臣之復入且崔故相事雖甚微細亦關進退之機矣予於左相有厭之之意則黜斥之權在予矣渠輩何敢煽動敲撼至使君上不得容手於其間乎自玆以後事關左相處予果看作一己之私休戚榮悴將欲與之共之耳事端一出則際遇愈加矣天地之大德曰生聖人之大寶曰造化造化之權豈爲此輩之所簸弄乎寶劍在彼其匣雖蠧其刃則在豈不可試之於樂安之頭乎但本事旣出攻邪學則遽爾處分亦或不可須待擧世知予扶正之意樂安之情跡盡綻然後始可究竟左相則似或老未及見矣至如禮判事雖非大有關於朝廷而見樂安問啓之後似非自辦故使洪仁浩問之樂安以重臣之干涉爲對予甚疑怪矣及聞重臣之宮筵筵奏大有異焉予所取於禮判者其性卽白直故也重臣豈欺予者乎昌順曰日前臣疏略暴本事而蓋樂安之父以守令貶遞於臣兄故曾無來訪之事忽於問啓之日霎時來見臣竊訝惑伊後從他聞之則仁浩果使之送之矣初如是勸送後若是誣人此則大關心術此非節目間事國體所在不可仍置卽令査覈宜矣且長書旣非凶言則臣若與之何敢隱諱而自明乎上曰予於丙丁年有大處分若此不已則丙丁處分豈不更用於今日乎雖大臣閣臣之敬禮與近密者有罪負則決不可容恕矣太陽亭午豈敢售此等之習乎今至經歲訖無一言自拔其身者可謂徒黨衆矣至如仁浩之孱劣何足論也昌順曰渠旣送樂安於臣則臣意以爲此必有苗脈矣上曰當初則亦有云云之人而予意則未必然矣更問之後攙及於重臣今若更問則當引別人耶昌順曰大抵本事仁浩必當知之卽令究覈宜矣上曰年久則自當綻露綻露然後當有處分矣耆曰筵體至嚴而事關自己言甚張皇禮判鄭昌順推考何如上曰置之可也仍命濟恭仰陳廟謨濟恭曰卽見平安兵使李漢豐所報則以爲本營將士支放之需專靠於還穀耗條而今年各樣還穀因朝令蕩減停退合爲六千四百八十八石零則耗條見縮亦爲六百四十八石零在前如此之時葛麻倉三分一耗報請取用多有已例今年耗一百七十石零特爲劃給添補支放爲辭將士支放自有定數而耗穀見縮旣因朝令則不可無軫念之道帥臣所請引例爲言葛麻倉耗一百七十石依報辭特爲劃給俾爲支用之資何如上曰依爲之出擧條濟恭曰此東萊府使柳焵狀啓也以爲開市大廳今已畢完而倭館守門及六處伏兵把守將卒留住廳舍年久傾仄監董譯官等自願修改辦出私錢七百餘兩二十七間仍舊修葺伏兵所在軍裝器械亦爲改備在前修理之役輒皆狀聞仍請加資之例譯官金健瑞金徽重其在激勸之道似有論賞之典而事係干恩請令廟堂稟旨分付矣象譯之改建倭館例有賞典縱今此辦出私錢改葺廳舍餘力又及於軍裝器械其所勤勞誠甚嘉尙雖然恩資體重不可屑越領役金健瑞特爲加資之次金徽重使之高品付料恐無妨矣上曰依爲之效勞係是格外一體加資可也出擧條濟恭曰月前完伯狀啓中以爲訓局船隻之在本道新造者勿許歸路載去稅米必以空船往泊京江受舟橋司標跡更爲下來然後始許載米云矣訓將以爲此是行不得之政云故臣於其時筵稟後更有所關問於該道矣完伯回牒以爲新造船載米上去之際雖致臭載必令船主擔當則可以許之云矣訓將招致京江船主等以船隻之致敗無論的實與故犯其穀物船人擧皆擔當之意使納侤音則渠輩無一辭自當故今方自本營成節目擧行矣此是依完伯所報施行者則今以後完伯亦當依此施之此意更爲知委該道俾無相持之弊實合事宜故敢此仰達矣上曰依爲之出擧條濟恭曰此全羅監司鄭民始狀啓也以爲宣化堂改建所入體木請得備局而椽桷修粧之材道內私山擧皆童濯實難覓得如得湖西安眠島風落松如干株庶可以完役請令廟堂稟旨分付矣宣化堂重建事面頗重自朝家不可無軫念之道但狀本中只言如干株不定株數多少用入之當爲幾許旣難遙度且安眠島係是他道所管終不如取用於本道之內使於道內完島等處以自枯與風落松量宜取來以爲完役之資恐似無妨矣上曰依爲之出擧條濟恭曰完伯所請安眠島風落松臣俄已覆奏不許矣風落之以有用歸之無用雖似可惜若一番開路使某衙門取用則邦禁不無蕩然之慮此豈故相筵稟設法必使之自朽於山中之意哉朝家法令久則易解更爲申飭該水營使之各別典守恐不可已矣上曰別關嚴飭俾無現發於摘奸之行可也出擧條濟恭曰卽見京畿水使李潤彬報備局辭緣則以爲餉還分排萬無繼巡分給之路留庫中限五百石特許加分以爲接濟勸農之地爲辭矣春候向深勸農爲急而本府還穀如是不足誠甚悶慮今年他道加分狀請旣皆準許朝家一視之下何可有異同留庫中五百石依報辭許令加分何如上曰依爲之出擧條濟恭曰頃於園幸時上米廛以雜穀廛相詰之事上言呼訴伊時隨駕備堂卽爲覆啓而使雜穀廛還入舊基一如上米廛所請矣蓋此兩廛積年爭詰已成仇怨細究其由則以雜穀廛所坐之址係是上米廛基故上米廛人侵虐折辱無所不至畢竟事勢不可兩主於是雜穀廛棄其舊基移坐橋下橋下卽下米廛所管下米廛則與上米廛有異輕其稅納使之安頓以定厥居上米廛愈益怒必欲勒還舊基以至輦路呼籲之擧矣益上米廛若無虐政則雜穀廛以安土重遷之意雖賞之不去上米廛之不知自反欲以威力强致不欲復來之許多廛人此豈可成之事乎以朝家政令言之民之欲東者使之東欲西者使之西務在順民所欲而已惟此兩廛有何愛憎於其間只思曲爲上米廛地不念雜穀廛之視舊基如死地之心乎臣意則從今以後任其所之使之各安其居各務其業無相奪倫乃可以定民志息民爭矣如是處決之後兩廛中如或更有呼籲輦路訴告廟堂法司之弊則該廛行首等竝移刑曹嚴勘斷不可已故敢此仰達矣上曰依爲之出擧條濟恭曰近來民習駭然上言擊錚無非猥濫中如龍川民設鎭事尤極猥屑矣上曰今番行幸往還殆過二百里而擊錚只有四人而及至部內至於十餘人之多此則專由於考喧都事不善擧行之致矣濟恭曰各廛之通共發賣事臣旣筵白定奪則今乃上言也擊錚也陳瘼也廛民輒皆煩訴民習誠萬萬駭痛矣上曰本事卿旣陳達定奪而自朝家處分則渠輩何敢呼訴乎宗岳曰當初革罷亂廛之法卽出於痛革都庫權利之弊而顧今民怨亦或有之云小小廛名雖今革罷其中大廛更許亂廛之禁恐似好矣上曰卿言與左相意有異矣大抵如此異同之論卽是朝廷之美事而當初左相之建白也予未知其便否今卿之筵奏亦未知其便否亂廛之其仍其罷都不如行且爲之之爲愈矣濟恭曰臣則以爲此是劃一遵行之事決不可撓改者矣上曰明知其有效然後當劃一行之矣濟恭曰今之現效亦云不些矣毋論某物外邑人將欲和賣者無不歡欣蹈舞矣宗岳曰聞今物價比前尤爲翔貴云此則果有所以也在前則都庫不過爲一二人矣今之都庫將不知爲幾十百人云矣上曰大抵亂廛之法卽不過百年內外之事古之訓局五千兵及扈衛軍與禁軍皆有勿禁之牌其無亂廛推以可驗而今此百物之踊貴似由於廛名之太多也濟恭等曰果如聖敎矣上曰此後如以亂廛等事有呼訴之擧狀頭這這嚴治可也昌順曰日前以徽陵曲墻頉處之不卽報禮曹陵官被罪之後各陵園墓之官毋論頉處之緩急緊歇連續報來以爲免罪之計陵寢事役何等至重而苟非頉處之目下時急處則不可以小小有頉輕始重役而陵官旣報之後其在事體本曹亦不可仍以置之此後時急頉處不可不及時修補者參量論報如或不當報而報者論罪之意申飭而目今畿伯奉審不遠親審頉處時急處執頉狀聞之意亦爲一體分付何如上曰依爲之已料其諸官所爲之若此初欲一竝汰去皆令今日政差代以示爲所重懲無嚴之意而姑且分揀以此意嚴飭更令報來後以其報來者令畿伯更爲奉審於春奉審時別爲狀聞可也出擧條秉模曰出身沈範祖拔薦事自宣傳官廳報本曹已久而專昧格例矇然掩置臣實惶恐無地而範祖本生家地處之不合是薦公議同然有不可勒令復薦原薦勿施誤薦之薦主罷職何如上曰大臣之意何如濟恭曰範祖家閥之如何臣未及聞知而以其上言觀之所後家果是表表著稱矣朝家用人只以所後家爲重不問生家世派之高下法例卽然臣意則沈範祖已完之宣薦不必追削矣宗岳曰宣薦卽武弁中淸選也沈範祖地閥之如何臣未聞知而上言中所稱來歷旣如是表表則我國用人之法只觀所後而不問本生臣意亦以爲不必拔薦矣上曰仍置可也出擧條上曰政官牌招開政出榻敎命次對諸臣先退仍命開講儒生等以次進講訖上曰前坡州牧使入侍賤臣承命出與坡州前牧使李敏輔偕入進伏上敎敏輔曰卿子今日始爲越講其亦有時者存矣敏輔曰幸蒙特恩乃能越講不勝惶感之至矣上曰卿則年近八十立朝似無多而以子代立亦幸矣上曰院隷多數入之呼純通儒生李肇源新來可也有聞呼肇源新來數帀訖命肇源進前敎曰爾之前後初解者爲幾次耶肇源曰直赴會試爲六次給分爲七次矣上曰十三次初試誠壯矣命書傳敎曰日次殿講居首純通幼學李肇源雖非今番純通俗稱十次初試者例賜及第此人則前此直赴會試者六給分者七合而計之過十次已久矣況日次講純通有特敎賜第載在法典特爲直赴殿試通幼學鄭仁壽直赴會試之次通幼學尹星烈洪鎬基各給一分略粗儒生各紙一卷上齊儒生應製居首生員朴燦玟紙二卷賜給通禮跪告禮畢上曰抄啓文臣退歸闕內公廨製呈可也仍命退諸臣以次退出